田父叹
王崇古 (Ming)
驱车历夏郊，秋阳正皓皓。遵彼汉唐渠，流泽何浩渺。高卑相原隰，沟浍互环绕。闸坝时启闭，壅泄功施巧。河决堤湃倾，禁弛滋贪狡。乘春成修防，灌溉及秋杪。时和霜落迟，九月熟晚稻。方忻岁事丰，悠悠感穹昊。日暮济河梁，夹河泣父老。指顾沿河屯，一望涨行潦。河西田埂没，青苗变水藻。河东垦沙田，夏旱麦半槁。二麦幸登场，秋淫闻伤涝。隔陇异丰歉，比乡共忧悄。公家急刍饷，输积戒不早。有子三四人，诸孙咸少小。长男戍蓟门，二子守边堡。戎骑时凭陵，生死安自保。幼男方长成，屯田共兄嫂。老夫挽粮车，诸妇刈秋草。不愿衣食饶，惟愿免苦拷。俗忌多生男，男多生烦恼。堂下千里隔，民瘼难具道。予志在安攘，听之伤怀抱。丰年已百艰，凶年转饿殍。抚边无良策，仁民古所宝。草奏乞皇仁，宽徭勤恤犒。坐令四国相，列镇谢征讨。再颂浊河清，穷边歌熙皞。